Lastensuojeluilmoituksesta suuttunut mies lähti ”käsittelemään” asiaa ilmoituksen tehneen naisen luo. Nukkumassa ollut perhe heräsi aamuyöllä oven takaa kuuluvaan kovaan jyskytykseen. Seuraavaksi jyrähti haulikko.

Katkaistun haulikon laukaus teki ison reiän oveen singoten säleitä ja hauleja ympäri yksiön. Kuvituskuva. SK/HEIKKI TYYNYSNIEMI

Katkera kauna aiheettomana pitämästään lastensuojeluilmoituksesta sai helsinkiläismiehen tarttumaan väkivaltaisiin toimiin ilmoituksen tehnyttä naista kohtaan.

Mies oli hankkinut katkaistun haulikon asian ”selvittämistä” varten. Hän oli myös kertonut aseesta muutamille kavereilleen ja puhunut aikeistaan mennä ampumaan naisen oven läpi.

Säleet sisään

Mies oli jo kerran käynyt haulikon kanssa naisen perheen ovella Vuosaaressa, mutta perunut aikeensa, koska lähistöllä oli muuta väkeä. Helmikuisena aamuyönä hän kuitenkin päätti toteuttaa suunnitelmansa ja lähteä kaverinsa kanssa antamaan naiselle ”varoituksen”.

Mies tunsi naisen entuudestaan, ja oli myös käynyt hänen yksiössään. Nainen, hänen toisella kymmenellä oleva poikansa sekä naisen miesystävä olivat nukkumassa, kun oveen alettiin koputtaa.

Koputus muuttui hetkessä jyskytykseksi, joka päättyi kovaan pamaukseen ja oven läpi ryöpsähtäneeseen haulisateeseen. Katkaistun haulikon laukaus teki ison reiän oveen. Seinään ja kattoon osuneet haulit sinkosivat säleitä eri puolille yksiötä.

”Katkaistulla haulikolla ammuttu laukaus on osunut keskelle asunnon ovea sellaiselle korkeudelle, että haulisuihku olisi erittäin todennäköisesti osunut välittömästi oven takana seisovaan henkilöön”, hovioikeus totesi myöhemmin rikosta arvioidessaan.

Raju kurmuutus

Poliisi ryhtyi tutkimaan ampumista murhan yrityksenä. Vasta siinä vaiheessa selvisi, että kyseinen ampuja oli käynyt jo aiemmin kahden kaverinsa ja koiran kanssa ”selvittämässä” lastensuojeluasiaa naisen luona.

Rajun pahoinpitelyn ja ryöstön uhriksi joutunut nainen ei ollut aiemmin uskaltanut kertoa tapahtuneesta poliisille. Naista oli pahoinpidelty potkimalla, lyömällä ja repimällä. Myös hänen omaisuuttaan oli viety yli tunnin kestäneen kurmuutuksen aikana.

Sakinhivutusta johtaneella miehellä oli ollut mukanaan kaverinsa ja tämän koira. Rajuinta väkivaltaa uhria kohtaan oli kuitenkin käyttänyt seurueeseen kuulunut 25-vuotias nainen.

Poistuessaan asunnosta mies oli ottanut mukaansa naisen kaksi passia sanoen pitävänsä ne panttina 5000 euron velalle. Mitään perustetta velalle ei kuitenkaan ollut. Uhri arveli sen liittyvän lastensuojeluilmoitukseen.

Tuomio koveni

Käräjillä miestä syytettiin muun muassa murhan yrityksestä. Oikeus kuitenkin katsoi, että etukäteisvalmisteluista huolimatta haulikkomiehellä oli ensisijaisesti ollut tarkoitus vain pelotella. Murhan yrityksen tunnusmerkistö olisi edellyttänyt sitä, että syytetty olisi vakaasti harkiten yrittänyt tappaa asunnossa sisällä olleen henkilön.

Rikos lieveni käräjillä tapon yritykseksi. Helsingin käräjäoikeus tuomitsi vuonna 1989 syntyneen Henri Kristian Kainon neljäksi vuodeksi vankeuteen rikossarjasta, johon kuului myös ryöstö, ampuma-aserikos, vaaran aiheuttaminen sekä törkeä kotirauhan rikkominen.

Tapahtumiin osallistuneet nainen ja mies tuomittiin vuoden ja kahden kuukauden ehdollisiin vankeusrangaistuksiin, kolmas mies sai neljän kuukauden ehdottoman tuomion.

Syyttäjä oli vaatinut päätekijälle vähintään kuuden vuoden vankeustuomiota. Vasta antamallaan tuomiolla hovioikeus korotti sen neljän ja puolen vuoden mittaiseksi.

Rikokset tapahtuivat alkutalvesta 2018.